Når gruppa har vært sterke nok til det, finnes det eksempler på at de har slått ned på andre opprørsgrupper som har trua deres posisjon. Førstelektor i Institutt for arkeologi, historie, kultur- og religionsvitenskap i Universitetet i Bergen, Truls Hallberg Tønnessen, bemerket at «til tross for at HTS har tonet ned retorikken om å opprette en islamsk stat og framstår som mer pragmatisk, er det fortsatt en rekke problematiske aspekter ved politikken og praksisen til gruppa.» Særlig etter at opprørsgruppene fra 2018 ble mer avhengige av Tyrkia, har HTS forsøkt å etablere seg som hegemonisk aktør i Idlib-provinsen. Høsten 2024 kontrollerte opprørsgruppen deler av Idlib-provinsen nordvest i Syria.